钦定古今图书集成/理学汇编/学行典/第109卷 > 朱子全书 > 《师说上》王世贞
## 钦定古今图书集成/理学汇编/学行典/第109卷 > 朱子全书 > 《师说上》王世贞

经有之：民生于三，事之如一，先王之制师也，齐于君
亲，若此其尊也。君治之无适而非君也者，亲生之无
适而非亲也者，师成之无适而非师也者。《礼》云：“事师
无犯无隐，服勤至死，心丧三年”，报若此其隆也。昔者
孔子之卒也，其门人议曰：“若丧父而无服。”既除，子贡
复庐墓焉，三年而后返。当其生也，其门人辟君离父
母，比而游于列辟之邦，颠踬困厄而不悔。及其卒也，
而各以其所得，守其说而不变，曰“吾师云尔。”又百世，
而其裔弟子曰“吾师之师”云尔。虽然，孔子不师老聃、
郯子。孔子非无师也，而不称师，曰“闻之某某”而已。故
曰：心丧不言服，明无制也。言心，由心别也。故陈相倍
良而学，许行倍也。若许行之徒倍行而学《孟子》，非倍
矣。受墨而之师杨也，受杨而之师儒也，受佛老而之
师吾道也，皆非倍也。郑元业成而辞马融，融欲追杀
之，元疑其追也，而以厌胜免，融以卜免元而弗追也。
是何师弟子哉？逄蒙学射于羿，思天下唯羿为愈己，
于是杀羿。飞卫之得纪昌也，荀卿之得李斯也，天下
以为戒矣。故曰：“其师也以道，其丧也以心。”天下有道
而师者，有业而师者，有利而师者。道而师者，道成则
君亲之，孔子是也，从一者也。孔子之不师其师，以无
常也。业而师者，业成则长之，去君亲闲矣。利而师者
何居？呜呼！天下之不相师，利者寡也。